Татарстан Республикасы Мөслим муниципаль районы Мөслим авылы

**Мөслим авылы иске зиратын төзекләндерү буенча җәмәгать тыңлаулары беркетмәсе**

Үткәрү урыны: “Мизгел” яшьләр үзәге.

Үткәрү вакыты: 6 нчы сентябрь, 18.00 сәг

Катнашалар: район башлыгы урынбасары А.М.Әхмәтҗанов, район Советы аппарат җитәкчесе Р.Г.Гарипов, район ветераннар Советы рәисе И.Х.Низамов, Мөслим авыл җирлеге Башкарма комитеты җитәкчесе М.Д.Шәймөхәммәтов, иҗтимагый Совет членнары, Мөслим халкы (53 кеше).

Җәмәгать тыңлауларын алып баручы: Низамов И.Х. – район ветераннар Советы рәисе.

**КӨН ТӘРТИБЕ:**

Мөслим авылының иске зиратын төзекләндерү буенча фикерләшү, тәкъдимнәр кабул итү.

**ТЫҢЛАНДЫ:**

1.**Низамов И.Х**.- район ветераннар Советы рәисе- көн тәртибе белән таныштырды, Мөслим авылы иске зиратын төзекләндерү буенча фикерләшү өчен җәмәгать тыңлаулары алдан ук халыкка хәбәр ителүен, әлеге эшне башкаруның максаты белән таныштырды.

2.**Шәймөхәммәтов М.Д.** – Мөслим авылы Башкарма комитеты җитәкчесе- Мөслим авылы иске зиратын төзекләндерү буенча нинди эшләр башкарырга мөмкинлеген сөйләде, слайдлар белән экраннан киләчәктә зират территориясе нинди булачагын күрсәтте: зират өсте тигезләнеп, анда газон чәчеләчәк, агалар утыртылачак, керү өлешенә истәлек тактасы һәм эскәмия куелачак. Әлеге эшләр халыктан кергән тәкъдимнәр белән килешенеп эшләнәчәген белдерде.

**ТӘКЪДИМНӘР:**

**Шәрипов Рөстәм Мирзагалиевич** – элекке Мөслим районы башлыгы:

-Әлеге фикер алышуга килгәнче мин интернет битләреннән зиратларны тулганнан соң ябылу тәртибе буенча мәгълумат белән таныштым. Зиратны ябу өчен анда күмелгән соңгы кешедән соң 20 ел үтәргә тиеш. Әһәмияте ягыннан кыйммәтле урыннарны аерым калдырырга мөмкин. Кешеләр бер ел дәвамында зиратка бер генә тапкыр да килеп карамасалар, ул кабер өстендәге корылманы сүтәргә мөмкин. Шулай ук, якын кешеләре күмелгәннәр, теләкләре булса, аның каберен яңа зиратка күчерә алалар. Һәм иң мөһим өлеше - әлеге эшләр, зиратның ачылуы, ябылуы- авыл советында документлаштырылган булырга тиеш. Район башлыгы булып эшләгән дәвердә әлеге зиратка бер генә кеше дә күмелмәде. Төзекләндергәч зират халык теләсә ничек кереп йөрергә тиешле урын булмаска тиеш.

**Хатбуллина Тәнзилә:**

-Мөслим авылы кешесе буларак таныштырасым килә: мәчеткә кадәр өлештә күчеп килгән Казан ягы халкы яшәгән. Ә Кооператив урамыннан аста татар хәм башкортлар дип йөртелгән Мөслимнең халкы яшәгән. Алар шул чактан ук ике зиратка күмелгәннәр. Хәм яңа зиратка да искесе ачык килеш тә кешеләр күмгәннәр.

**Хайруллина Венера:**

-Безнең 7 буын туганнарыбыз һәм бабаларыбыз күмелгән. Соңгы кеше 1956 елны Рәшит абый күмелгән булырга тиеш. Иске зиратның кайбер өлешенә белмичә йортлар салганнар. Яңадан зират истәлек урыны булып сакланып калсын өчен бу төзекләндерү тәкъдимен бик хуплыйбыз. Әгәр зират өсте яшел үлән булса, анда агачлар утыртылса бик яхшы булыр иде. Яфраклары коелып чүп ясамасын өчен, ылыслы агачлар утыртылса иде.

**Бариев Хәмбәл:**

-Төзекләндергәч бөтенләй агачлык булмасын, агачлар сирәк кенә утыртылсын, Мөслимнең истәлекле урыны булып торсын иде.

**Фахразиев Ягъфар:**

-Иске зиратта элек чаганнар күп иде. Аларны бөтенләй бетермәсәләр, элеге агачлар ел саен усеп чыгачак. Искә алу урыны булып калсын өчен, әлеге төзекләндерү эшләренә кушылабыз.

**Абдулкәрим хәзрәт:**

-Зиратларны саклау, төзек тоту бик мөһим мәсьәлә, халыкның иманлы булуын күрсәтә, киләчәк буынга тәрбия бирә. Кайбер җирлекләрдә зиратларның урыннарын да белмиләр. Шуңа күрә, өй салмасыннар, төзелешләр кормасыннар өчен, иске зиратларны төзекләндереп, чистартып кую хуплана, хәерле гамәл дип санала. Яшьләребез өчен капкага догалар, зиратка кергәч үтәлә торган тәртипләрне язып куярга кирәк. Матбугатта да бу мәсьәләләрне даими яктыртып бару кирәк.

**Шафиков Рашит:**

-Әлеге эшләр халыкта ризасызлык уятырга мөмкин. Шуның өчен башта газета аша халыкка аңлатырга, якыннарының каберләре булган кешеләр белән сөйләшергә, проектын алдан ук элеп куярга кирәк.

Фикерләшүне йомгаклап, Низамов И.Х. иске зиратны саклау, чистарту максатыннан 2014 елда чаганнар киселуен, 2015 елдан башлап һәр елны өмәләр үткәрелуен, агачлар төпләнуен эйтте. Һәм төзекләндерү эшләре башлаганда,балчык керткәнче агач төпләреннән чистарту өчен техника кертү элекке каберләргә зыян китермәячәген дәлилләп аңлатты.

Җыен ахырында Низамов И.Х. иске зиратны төзекләндерү эшләрен кабул итәргә риза булучыларны тавышка куйды.

Төзекләндерү проекты фикер һәм тәкъдимнәрне истә тотып, бер тавыштан кабул ителде.

Беркетмәне Мөслим авыл җирлеге башкарма комитеты урынбасары И.М. Акмалова алып барды.